Inflasie gee effe skietArgieffoto bloot ter illustrasie. (Foto: Unsplash) Inflasie het van Augustus tot September effens afgeneem – van 7,6% na 7,5% – nadat die prys van brandstof vir ŉ tweede agtereenvolgende maand gedaal het. Die maandelike verbruikersprysindeks (VPI) was verlede maand ook laer (0,1%) vergeleke met Augustus (0,2%). Suid-Afrikaners moet egter nie te vinnig bly raak nie, aangesien kos en nie-alkoholiese drankies in September vanjaar 11,9% duurder was in vergelyking met September verlede jaar. Brood en graan is intussen 19,3% duurder as ’n jaar gelede terwyl die prys van vleis die afgelope jaar met 9,9% gestyg het. Vette en olies kos 29% meer as ’n jaar gelede. Statistieke Suid-Afrika (StatsSA) het Woensdag gesê inflasie is vir die grootste gedeelte van 2022 hoofsaaklik gedryf deur die skerp stygings in die prys van kos, nie-alkoholiese drankies en brandstof. Die prys van brandstof het egter met 6,4% van Augustus tot September gedaal. Dié welkome verligting het die jaarlikse inflasiekoers van brandstof tot 34,1% vertraag wat aansienlik laer is as die hemelhoë 56,2% wat in Julie vanjaar aangemeld is. Maandelikse prysveranderings van kos en nie-alkoholiese drankies het verlede maand beter vertoon – 0,5% in September vergeleke met 1,8% in Augustus. Die jaarlikse inflasie van kos en nie-alkoholiese drankies is egter nog aan die styg. Dit terwyl klere en skoene 2,8% in September vanjaar duurder was in vergelyking met verlede September. Dit is die hoogste jaarlikse styging sedert Augustus 2017 (2,9%). Huur is óók 2,8% hoër vergeleke met verlede September – die grootste styging sedert Februarie 2020 (3%). Toiletware is intussen 8,3% duurder as ’n jaar gelede – die hoogste jaarlikse styging sedert Desember 2009 (9,7%). Die prys van toiletware het tussen Augustus en September vanjaar boonop met 1,9%, gestyg. Dit is meer as dubbel as die 0,8%- prysverhoging wat in Augustus aangeteken is.